**Δ Ι Κ Τ Υ Ο «ΝΟΙΑΖΟΜΑΙ ΓΙΑ ΤΟΝ ΕΑΥΤΟ ΜΟΥ ΚΑΙ ΤΟΥΣ ΑΛΛΟΥΣ»**

**ΣΥΝΟΠΤΙΚΑ ΣΥΜΠΕΡΑΣΜΑΤΑ ΑΠΟ ΤΙΣ ΑΠΟΛΟΓΙΣΤΙΚΕΣ ΕΚΘΕΣΕΙΣ ΤΩΝ ΕΚΠΑΙΔΕΥΤΙΚΩΝ**

Η ανταπόκριση και δεκτικότητα των παιδιών χαρακτηρίστηκε πολύ έως πάρα πολύ καλή, αλλά εμφάνισε διαφορές ανάμεσα στα άτομα λόγω διαπολιτισμικών και κοινωνικοοικονομικών διαφορών. Από αρκετά έως πολύ εκτιμήθηκε ο βαθμός επίτευξης των στόχων. Χρησιμοποιήθηκε, όπως αναφέρθηκε, το προτεινόμενο υλικό από την ιστοσελίδα της Αγωγής Υγείας και τα σεμινάρια, η παιδική λογοτεχνία, παραμύθια, περιοδικά, ταινίες, video, εικόνες, το υλικό προγραμμάτων όπως ‘Νοιάζομαι και Δρω’, ‘Actiοn Aid’ κλπ.

Αναφέρθηκαν συχνά στα οφέλη για τους/τις μαθητές/τριες η ανάπτυξη θετικού κλίματος, ομαλής συνεργασίας, βελτίωση της αυτοεικόνας τους, γνώση εννοιών, καλλιέργεια αυτοκριτικής, πειθαρχίας, αποδοχής του διαφορετικού, ανάπτυξη ενσυναίσθησης μέσα από διάφορες οπτικές, διάθεση προσφοράς και σε κάποια σχολεία πραγματοποιήθηκαν αρκετές εθελοντικές δράσεις. Έγιναν πολλές συνεργασίες και αναφέρθηκε ότι ενεπλάκησαν άλλοι εκπαιδευτικοί, θεατρικές ομάδες, ΜΚΟ, ιδρύματα, ειδικά σχολεία, φοιτητικές ομάδες, εξειδικευμένα πρόσωπα /φορείς κλπ.

Στα προσωπικά οφέλη των εκπαιδευτικών, η συνεργασία και η ανταλλαγή απόψεων & πρακτικών, η καλύτερη κατανόηση του κόσμου & της προσωπικότητας των παιδιών, η ηθική ικανοποίηση & χαρά, η εμβάθυνση στη συναισθηματική νοημοσύνη και στην υπόθεση των Αξιών. Το εκπαιδευτικό υλικό κρίθηκε από την πλειοψηφία πολύ χρήσιμο, πλούσιο, ποικίλο, αξιοποιήσιμο, εύστοχο. Κάποιοι πρότειναν να εμφανίζονται περισσότερες δραστηριότητες για μεγαλύτερα παιδιά.

Τα υποστηρικτικά βιωματικά σεμινάρια κρίθηκαν χρήσιμα και εποικοδομητικά αν και μια μερίδα των εκπαιδευτικών του Δικτύου δε συμμετείχε, ιδιαίτερα στις τελευταίες συναντήσεις. Στις εκδηλώσεις παρουσίασης των προγραμμάτων στις σχολικές μονάδες και στις κεντρικές εκδηλώσεις της Αγωγής Υγείας παρουσιάστηκαν εκθέσεις ζωγραφικής, θεατρικά έργα, τραγούδια κλπ. Δυσκολίες δεν παρουσιάστηκαν στην πλειοψηφία των περιπτώσεων, αλλά αναφέρθηκε η πίεση του χρόνου, τα επικοινωνιακά προβλήματα, η παλινδρόμηση στις συμπεριφορές, η ανομοιογένεια της τάξης κλπ.